钦定古今图书集成/明伦汇编/闺媛典/第330卷 > 王章妻女
## 钦定古今图书集成/明伦汇编/闺媛典/第330卷 > 王章妻女

按《汉书王章列传》：“章字仲卿，初为诸生，学长安，独与
妻居。章疾病无被，卧牛衣中，与妻诀涕泣。其妻呵怒
之曰：‘仲卿京师尊贵在朝廷人谁逾仲卿者？今疾病
困厄，不自激卬，迺反涕泣，何鄙也’！后章仕宦为京兆，
欲上封事。妻止之曰：‘人当知足，独不念牛衣中涕泣
时邪’？章曰：‘非女子所知也’。书遂上，果下廷尉狱，妻子”
皆收系。章小女年十二，夜起号哭曰：“平日狱上呼囚
数常至九，今八而止。我君素刚，先死者必君明日问
之。”章果死，妻子皆徙合浦。后成都侯商为大将军，白
上还章妻子故郡。